Per Clausen (EL), 2014-01-17:
Jeg skal takke for ministerens besvarelse.
Det synes jeg selvfølgelig er positivt, ligesom jeg da heller ikke skal undlade at sige, at jeg jo deler ministerens glæde over, at det lykkedes et flertal i Folketinget at blive enige om at tage penge fra Nordsøolien og bruge dem til grøn omstilling i Togfonden.
Det er efter min opfattelse rigtig godt og rigtig visionært, både hvad angår elektrificeringen af togdriften, bedre forhold for passagererne og muligheden for at flytte gods væk fra vejene og over på bane.
Det er rigtig godt.
Vi ved jo også, at man, da man i regeringen oprindelig i sit regeringsgrundlag lagde meget vægt på, at der skulle ske noget for at reducere CO2-udslippet inden for transportsektoren, godt var klar over det, som mange også har sagt nu, nemlig at en ting er forbedringer af den kollektive trafik og bedre muligheder for at transportere gods via bane; noget andet er, at man også er nødt til at lave nogle indgreb, som rammer den individuelle biltrafik der, hvor der er gode alternativer i form af kollektiv trafik, og at det også indbefatter, at man gør det dyrere at transportere på en miljømæssig dårlig måde.
Jeg tror sådan set, at man, når man kommer tættere ind på at skulle realisere tallene i 2020, så vil opdage, at man også bliver nødt til at tage det værktøj i anvendelse.
Og jeg skal da bare for god ordens skyld sige, at der fra Enhedslistens side ikke vil være nogen tøven med at støtte regeringen, når det viser sig at være nødvendigt.
Det andet, jeg vil sige, er, at det jo er rigtigt, som ministeren siger, at vi har gennemført en meget bred energiaftale, som har tal, der er ambitiøse.
Vi ved jo også, at vi i de kommende år kommer til at diskutere, om energiaftalen i virkeligheden leverer det, vi har aftalt, nemlig en bestemt reduktion i forhold til CO2-udslippet.
Jeg ved godt, der foregår en debat om, på hvilken måde man kan regne det ud, sådan at der stadig væk er en CO2-reduktion, og i hvilken udstrækning man kan benytte sig af såkaldt bæredygtig biomasse og dermed opnå en reduktion, men enhver – enhver – opfattelse af, at der skulle være tale om en CO2-neutral energiproduktion, er jo væk nu.
Det betyder i virkeligheden, at vi også, når vi snakker om energiaftalen, står over for en spændende udfordring, med hensyn til hvordan vi så kan få sat mere gang i nogle af de ting, som giver en sikker CO2-reduktion.
Det er også en af de ting, som bliver en spændende udfordring i 2014.
Og hvis det viser sig at være vanskeligt og svært at komme igennem med det i forhold til det meget store antal partier, der er med der, pålægger det jo os andre, som har forpligtet os til at levere de 40 pct. i reduktion i 2020, en endnu større forpligtelse i forhold til at være ambitiøse og målrettede.
Også der vil jeg gerne tilkendegive at der ikke skal mangle opbakning fra Enhedslistens side, når regeringen så går i gang med at realisere den politik, som man fastlagde i regeringsgrundlaget.
For det, der jo er lidt ærgerligt – og det er derfor, der har bredt sig lidt nervøsitet mange steder – er, at det ligesom er gået lidt langsomt med at komme i gang.
Når ministeren så peger på, at der heldigvis også findes ting, der foregår internationalt, må man vel bare i al stilfærdighed sige, at en af grundene til, at Danmark hele tiden bliver rost, er, at det går rigtig skidt internationalt.
Og det er måske lidt svært at have den store optimisme, i forhold til hvad der kommer ud af de forhandlinger, der for tiden foregår i EU.
Jeg er lidt nervøs for, at man er ved at lande på, at de mål, man får for 2030, bliver de mål, man burde have haft for 2020, hvis man skulle forsøge at leve op til de langsigtede målsætninger, man har.
Men det ændrer jo ingenting ved, at det afgørende selvfølgelig er at medvirke til at sikre, at den danske regering også på det område fører en offensiv politik, og medvirke til at sikre, at der bliver truffet de nødvendige beslutninger her i Folketinget.
Derfor har vi da i Enhedslisten i forbindelse med forberedelsen af den her forespørgselsdebat været meget glade for at kunne konstatere, at det ikke bare er Enhedslisten og regeringspartierne, som er indstillet på at støtte, at vi får en klimalov, og støtte en reduktion i CO2 på 40 pct. i 2020, men at Det Konservative Folkeparti også har tilslutte sig de to målsætninger.
Det synes vi er rigtig godt, rigtig positivt og udtryk for en konservativ politik, når den er bedst; når man altså også tager ansvaret for fremtidens generationer ved at handle ansvarligt her og nu.
Jeg kunne håbe, at det også kunne brede sig til andre borgerlige partier.
På den baggrund skal jeg fremsætte et forslag til vedtagelse på vegne af Socialdemokraterne, Radikale Venstre, SF, Enhedslisten og De Konservative, som lyder sådan her:
Forslag til vedtagelse »Folketinget bakker op om regeringens mål om, at Danmarks udledninger af drivhusgasser i 2020 reduceres med 40 pct. i forhold til niveauet i 1990.
Folketinget noterer sig derfor med tilfredshed, at regeringen planlægger at fremsætte forslag til en klimalov i 2014.
Klimaloven skal sikre monitorering, evaluering af klimaindsatsen og større offentlighed om klimabeslutninger.
Folketinget konstaterer, at finansloven for 2014 indeholder tiltag, der reducerer udledningen af drivhusgasser med mindst 50.000 ton CO2-ækvivalenter i 2020, og opfordrer regeringen til løbende at fremsætte forslag, der yderligere kan reducere udledningen af drivhusgasser med henblik på at nå målet om en 40 procents reduktion i 2020.
Folketinget lægger vægt på, at klimaindsatsen skal skabe jobs og ikke koste jobs.
Det skal ske ved at gøre brug af moderne teknologier, sikre synergieffekter i alle sektorer og ved at sikre, at det danske erhvervsliv forbliver konkurrencedygtigt.«